Bestyrelsens beretning 2024

Generalforsamling i Rønne-Knudsker Byting den 19. februar 2025

Først og fremmest tusind tak for at I er kommet og har taget jer tid til at deltage i vores generalforsamling. Dernæst skal der lyde en tak til de af vores medlemmer, som fortsat har valgt at være en del af Rønne-Knudsker Byting samt vores nyeste medlemmer. Velkommen til.

2024 har været et begivenhedsrigt år for Rønne-Knudsker Byting. Som forening har vi haft fornøjelsen af at kunne bevillige midler til en bred vifte af aktiviteter og arrangementer, der har styrket fællesskabet og skabt gode oplevelser for borgerne i Rønne og Knudsker. Blandt de mange projekter, vi har støttet, har **Sommer Liv på Store Torv** været en af vores faste gengangere. År efter år har dette arrangement samlet folk og skabt en hyggelig atmosfære i bymidten. Vi har dertil haft mulighed for at støtte en række andre værdifulde initiativer, herunder **Teaterforeningen Bornholm**, som arbejder for at bringe flere teaterforestillinger til øen, samt **Local Heroes**, der arrangerer koncerter og events for at fremme lokal musik og kunstneriske talenter.

Vi har ydermere haft muligheden for at støtte foreninger som bl.a. **Rønne Knudsker Pensionist kor**,der har bidraget til glæde og fællesskab blandt ældre borgere i Rønne og Knudsker med deres koncerter. **Galleri Rasch** har ligeledes modtaget støtte til at fremme kunstneriske initiativer i Rønne, samt **Aktivitetscenteret i Rønne**, hvor ældre og borgere har fået nye muligheder for sociale aktiviteter og sundhedsfremmende tilbud. Desuden har vi bevilliget økonomiske midler til **Bornholms Ungeråd**, der har arbejdet for at give unge en stærkere stemme i beslutningsprocesser og engageret dem i samfundets udvikling.   
  
Dette er blot et udpluk af de mange ansøgere, som vi har behandlet i år 2024. På mange måder blev året et historisk år for os, idet vi på én aften bevilligede intet mindre end 118.000 kr. fordelt på 13 ansøgninger. Dette kom oveni, at vi blot tre måneder forinden havde behandlet et stort antal ansøgninger. Det vidner om, at vores arbejde når bredere ud, og at flere ser potentialet i de muligheder, vi kan tilbyde gennem vores forening.

Vi har dog også oplevet, at vores udgifter har været højere end tidligere år, særligt når det gælder vores forpligtelser omkring blomsterbeplantning i byen. Dette har længe været ét af de områder, som Rønne-Knudsker Byting skulle varetage for kommunen, hvorfor vi blev

bevilliget ekstra midler gennem Lokalsamfundspuljen. Denne finansiering er dog blevet reduceret over tid, hvilket har gjort det nødvendigt at gentænke, hvordan vi prioriterer vores midler fremover.

I 2025 vil vi derfor se på en anderledes fordeling af vores ressourcer for at sikre, at vi fortsat kan støtte aktiviteter og events, der skaber værdi for lokalsamfundet. Vi vil gerne kunne fortsætte med at sikre, at Rønne og Knudsker forbliver levende byer med gode oplevelser for alle – men dette kræver, at vi tager ansvar for at skabe en balance mellem vores forpligtelser og vores ambitioner om at understøtte en bred vifte af lokale initiativer. Samtidig vil vi fortsat være en stemme i de beslutninger, der påvirker vores område.

Når kommunen skærer i finansieringen af lokale tiltag, er det ikke kun en reduktion af midler, vi oplever – det er også en udfordring for den samhørighed og det engagement, der driver vores lokalsamfund fremad. Vores arbejde handler ikke blot om at fordele penge – det handler om at skabe muligheder, bevare traditioner og sikre, at Rønne og Knudsker fortsat er attraktive og levende byer. Den seneste debat omkring lokalsamfundets rolle i Bornholms udvikling har yderligere understreget, hvor vigtigt det er, at vi fortsat har midler til at støtte initiativer, der skaber værdi for vores byer. Vi ser frem til et 2025, hvor vi i fællesskab finder nye løsninger og sikrer, at Rønne og Knudsker fortsat trives og udvikler sig.

Tradition tro giver jeg snarligt ordet til vores kasserer, som vil aflægge regnskab for 2024, så man kan danne sig et overblik over hvem og hvad, vi har givet tilskud til.

Dog vil jeg her til sidst gerne takke bestyrelsen mange gange for deres indsats, samt det gode samarbejde vi har haft gennem året. Dertil skal der lyde en stor tak til alle jer, der har bidraget og engageret sig – vi glæder os til endnu et år med jer.

Med Venlig Hilsen



**Arisa Prestat**